COMAN เด้ง 5% นิวไฮรอบ 5 เดือน ตั้งเป้ารายได้ปีนี้โต 20% จ่อเปิดแพลตฟอร์มจองตั๋วออนไลน์
COMAN เด้ง 5% นิวไฮรอบ 5 เดือน ตั้งเป้ารายได้ปีนี้โต 20% จ่อเปิดแพลตฟอร์มจองตั๋วออนไลน์ โดย ณ เวลา 15.05 น. ราคาอยู่ที่ 4.28 บาท บวก 0.20 บาท หรือ 4.90% สูงสุดที่ 4.32 บาท ต่ำสุดที่ 4.10 บาท ด้วยมูลค่าซื้อขาย 5.23 ล้านบาท
13 มี.ค. 2562

ผู้สื่อข่าวรายงานว่า ราคาหุ้น บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN ล่าสุด ณ เวลา 15.05 น. อยู่ที่ 4.28 บาท บวก 0.20 บาท หรือ 4.90% สูงสุดที่ 4.32 บาท ต่ำสุดที่ 4.10 บาท ด้วยมูลค่าซื้อขาย 5.23 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 5 เดือน นับตั้งแต่ราคาหุ้นอญุ่ที่ระดับ 4.28 บาท เมื่อวันที่ 18 ต.ค.61
นายสมบูรณ์ ศุขีวิริยะ ประธานเจ้าหน้าที่บริหาร COMAN เปิดเผยว่า บริษัทตั้งเป้ารายได้ปี 62 จะเติบโต 10-20% จากปีก่อน เป็นไปตามการจำหน่ายซอฟต์แวร์ให้กับลูกค้าโรงแรมทั้งในประเทศและต่างประเทศมากขึ้น โดยปีนี้ตั้งเป้าเพิ่มอีก 100 แห่ง ส่งผลทำให้มีฐานลูกค้าโรงแรมกว่า 900 แห่ง ประกอบกับปีนี้จะรับรู้ส่วนแบ่งรายได้และกำไร จากการเข้าไปซื้อหุ้น 51% ในบริษัท เอ ไอ ซอฟท์ จำกัด (เอ ไอ ซอฟท์) ผู้ให้บริการพัฒนาและติดตั้งโปรแกรมสำเร็จรูปสำหรับระบบบริหารจัดการจองซื้อออนไลน์ในธุรกิจท่องเที่ยว ซึ่งจะเริ่มรับรู้ผลการดำเนินงานเข้ามาตั้งแต่ไตรมาส 1/62 เป็นต้นไป
ขณะเดียวกันในปีนี้บริษัทเตรียมเปิดให้บริการแพลตฟอร์มการจองตั๋วออนไลน์ สำหรับคนไทย โดยจะมุ่งเน้นไปยังกลุ่มผู้บริโภคโดยตรง หรือ Business to Consumer (B2C) ซึ่งปัจจุบันอยู่ระหว่างการทำแบรนด์ดิ้งและจัดทำเว็บไซต์เพื่อจองตั๋วออนไลน์ คาดว่าจะเห็นความชัดเจนได้ภายในเดือนส.ค.นี้ อย่างไรก็ตามในปีแรกน่าจะเห็นรายได้ไม่มากนัก เนื่องจากเป็นช่วงของการทดลองให้บริการก่อน แต่คาดว่าปี 63 จะเห็นรายได้จากการให้บริการดังกล่าวเพิ่มขึ้นอย่างมีนัยสำคัญ เป็นไปตามจำนวนผู้ใช้บริการที่เพิ่มขึ้น
“เรามองว่าการทำแพลตฟอร์มการจองตั๋วออนไลน์ จะเป็นอีกทางเลือกหนึ่งของคนไทย เนื่องจากให้บริการโดยคนไทยด้วยกันเอง ซึ่งการแข่งขันในตลาด เรามองว่าจะเป็นคนละตลาดกัน” นายสมบูรณ์ กล่าว